CELEX: 32016D0455
Language: mt
Date: 2016-03-22 00:00:00
Title: Deċiżjoni tal-Kunsill (UE) 2016/455 tat-22 ta' Marzu 2016 li tawtorizza l-ftuħ ta' negozjati, f'isem l-Unjoni Ewropea, dwar l-elementi tal-abbozz ta' strument internazzjonali legalment vinkolanti fil-qafas tal-Konvenzjoni tan-Nazzjonijiet Uniti dwar id-Dritt tal-Baħar, dwar il-konservazzjoni u l-użu sostenibbli tal-bijodiversità tal-baħar fiż-żoni 'l barra mill-ġurisdizzjoni nazzjonali

30.3.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 79/32
            
         DEĊIŻJONI TAL-KUNSILL (UE) 2016/455
   tat-22 ta' Marzu 2016
   li tawtorizza l-ftuħ ta' negozjati, f'isem l-Unjoni Ewropea, dwar l-elementi tal-abbozz ta' strument internazzjonali legalment vinkolanti fil-qafas tal-Konvenzjoni tan-Nazzjonijiet Uniti dwar id-Dritt tal-Baħar, dwar il-konservazzjoni u l-użu sostenibbli tal-bijodiversità tal-baħar fiż-żoni 'l barra mill-ġurisdizzjoni nazzjonali
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 192(1), flimkien mal-Artikolu 218(3) u (4) tiegħu,
   Wara li kkunsidra r-rakkomandazzjoni mill-Kummissjoni Ewropea,
   Billi:
   
               (1)
            
            
               L-Unjoni formalment ikkonkludiet il-Konvenzjoni tan-Nazzjonijiet Uniti dwar id-Dritt tal-Baħar (UNCLOS) bid-Deċiżjoni tal-Kunsill 98/392/KE (1), fir-rigward ta' dawk il-kwistjonijiet irregolati mill-UNCLOS li għalihom il-kompetenza ġiet ittrasferita lill-Unjoni mill-Istati Membri; sal-lum l-Unjoni hija l-unika “organizzazzjoni internazzjonali” li hija parti għal dik il-Konvenzjoni fit-tifsira tal-Artikolu 305(1)(f) tal-UNCLOS u tal-Artikolu 1 tal-Anness IX tagħha.
            
         
               (2)
            
            
               Bħala parti għall-UNCLOS, l-Unjoni, flimkien mal-Istati Membri tagħha, ħadet sehem fil-Grupp ta' Ħidma Ad Hoc Informali u Miftuħ tan-NU (il-“Grupp ta' Ħidma”) biex jiġu studjati kwistjonijiet relatati mal-konservazzjoni u mal-użu sostenibbli tad-diversità bijoloġika tal-baħar 'l barra miż-żoni ta' ġurisdizzjoni nazzjonali. Fl-aħħar laqgħa tal-Grupp ta' Ħidma, ġie rrakkomandat li għandu jiġi żviluppat strument internazzjonali legalment vinkolanti fil-qafas tal-UNCLOS fuq il-konservazzjoni u l-użu sostenibbli tal-bijodiversità tal-baħar fiż-żoni 'l barra mill-ġurisdizzjoni nazzjonali (“l-Istrument”).
            
         
               (3)
            
            
               Wara r-rakkomandazzjonijiet adottati mill-Grupp ta' Ħidma fit-23 ta' Jannar 2015, l-Assemblea Ġenerali tan-NU adottat, fid-19 ta' Ġunju 2015, ir-Riżoluzzjoni 69/292 li tistabbilixxi, qabel tittella' konferenza intergovernattiva, Kumitat Preparatorju, miftuħ għall-Istati kollha Membri tan-NU, għal membri ta' aġenziji speċjalizzati u għal partijiet għall-UNCLOS, bil-għan li jitħejjew rakkomandazzjonijiet sustantivi lill-Assemblea Ġenerali tan-NU dwar l-elementi ta' abbozz ta' Strument. Il-Kumitat Preparatorju ser jibda l-ħidma tiegħu fl-2016 u, sa tmiem l-2017, jirrapporta dwar il-progress tiegħu lill-Assemblea li mbagħad tiddeċiedi jekk għandhiex issir konferenza intergovernattiva u meta din għandha tibda biex tikkunsidra r-rakkomandazzjonijiet tal-Kumitat Preparatorju fuq l-elementi u biex telabora t-test ta' strument internazzjonali legalment vinkolanti taħt l-UNCLOS.
            
         
               (4)
            
            
               L-Unjoni u l-Istati Membri tagħha huma partijiet għall-UNCLOS. Flimkien mal-Istati Membri tagħha, l-Unjoni għandha tipparteċipa fin-negozjati fuq l-elementi ta' abbozz ta' Strument li għandu jiġi żviluppat mill-Kumitat Preparatorju. Id-drittijiet parteċipattivi tal-Unjoni fil-laqgħa ta' dan il-Kumitat huma koperti bil-paragrafu 1(j) tar-Riżoluzzjoni 69/292.
            
         
               (5)
            
            
               Din id-deċiżjoni li jinfetħu n-negozjati u d-Direttivi tan-Negozjar tagħha jistgħu jiġu segwiti fi stadju ulterjuri minn deċiżjoni oħra b'Direttivi tan-Negozjar għall-parteċipazzjoni fi kwalunkwe konferenza intergovernattiva.
            
         
               (6)
            
            
               Il-kwistjonijiet koperti min-negozjati jistgħu jaqgħu fl-oqsma ta' kompetenza tal-Unjoni kif ukoll fl-oqsma ta' kompetenza tal-Istati Membri,
            
         ADOTTA DIN ID-DEĊIŻJONI:
   Artikolu 1
   Il-Kummissjoni hija b'dan awtorizzata tinnegozja, f'isem l-Unjoni, fir-rigward ta' kwistjonijiet li jaqgħu fil-kompetenza tal-Unjoni u li fir-rigward tagħhom l-Unjoni adottat regoli, dwar l-elementi ta' abbozz ta' test ta' strument internazzjonali legalment vinkolanti fil-qafas tal-Konvenzjoni tan-Nazzjonijiet Uniti dwar id-Dritt tal-Baħar dwar il-konservazzjoni u l-użu sostenibbli tal-bijodiversità tal-baħar ta' oqsma 'l barra mill-ġurisdizzjoni nazzjonali f'laqgħat tal-Kumitat Preparatorju tan-NU stabbilit skont ir-Riżoluzzjoni tal-Assemblea Ġenerali tan-NU 69/292.
   Artikolu 2
   Il-Kummissjoni għandha twettaq in-negozjati f'isem l-Unjoni, fir-rigward ta' kwistjonijiet li jaqgħu fil-kompetenza tal-Unjoni u li fir-rigward tagħhom l-Unjoni adottat regoli, f'konformità mad-Direttivi tan-Negozjar stipulati fl-Addendum għal din id-Deċiżjoni. Id-Direttivi tan-Negozjar ma jistgħux jinqraw bħala li jaffettwaw bi kwalunkwe mod il-kompetenzi rispettivi tal-Unjoni u l-Istati Membri.
   Artikolu 3
   Il-Kummissjoni għandha twettaq dawn in-negozjati f'konsultazzjoni mal-kumitat speċjali li huwa b'dan stabbilit. Il-Kumitat speċjali huwa l-Grupp ta' Ħidma dwar il-Liġi tal-Baħar (COMAR).
   Artikolu 4
   Safejn is-suġġett tan-negozjati jkun jaqa' fil-kompetenzi kemm tal-Unjoni kif ukoll tal-Istati Membri tagħha, il-Kummissjoni u l-Istati Membri għandhom jikkooperaw mill-qrib matul il-proċess tan-negozjati, bil-għan li tkun żgurata unità fir-rappreżentanza internazzjonali tal-Unjoni u l-Istati Membri tagħha.
   Artikolu 5
   Din id-Deċiżjoni hija indirizzata lill-Kummissjoni.
   
      Magħmul fi Brussell, it-22 ta' Marzu 2016.
      
         
            Għall-Kunsill
         
         
            Il-President
         
         A.G. KOENDERS
      
   
   
      (1)  Deċiżjoni tal-Kunsill 98/392/KE tat-23 ta' Marzu 1998 li tirrigwarda l-konklużjoni mill-Komunità Ewropea tal-Konvenzjoni tan-Nazzjonijiet Uniti tal-10 ta' Diċembru 1982 dwar il-Liġi tal-Baħar u l-Ftehim tat-28 ta' Lulju 1994 li għandu x'jaqsam mal-implimentazzjoni tal-Parti XI tiegħu (ĠU L 179, 23.6.1998, p. 1).